Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu.

(2022/C 458/10)

Šis paziņojums publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

STANDARTA GROZĪJUMA APSTIPRINĀŠANAS PAZIŅOJUMS

“Lechinţa”

PDO-RO-A0369-AM02

Paziņojuma datums: 2022. gada 15. septembris

APSTIPRINĀTĀ GROZĪJUMA APRAKSTS UN PAMATOJUMS

1. Jaunu vīnogulāju šķirņu stādīšana vīndārzos sarkanvīna ražošanas vajadzībām

Šīs cilmes vietas norādes apgabalā daudz ražotāju ir izmantojuši Eiropas pārstrukturēšanas/pārveides programmu piešķirtos līdzekļus, lai vīndārzos ieviestu sarkanvīna ražošanai paredzētas starptautiskas vīnogulāju šķirnes un tā izpildītu vīna ražošanas diversifikācijas prasību šajā apgabalā, kurā iepriekš stādītas tikai baltvīna vīnogu šķirnes. Apgabala specifika (klimats, reljefs) veicina cukuru uzkrāšanos vīnogās, savukārt vīnogu mizā esošie antocianīni piešķir vīnam labu potenciālo spirta tilpumkoncentrāciju un optimālu krāsas intensitāti.

Specifikācijai ir pievienotas jaunas vīnogulāju šķirnes, kas paredzētas nedzirkstošu sarkanvīnu ražošanai.

Ir grozīta specifikācijas IV, V un VIII nodaļa un vienotā dokumenta 7. punkts.

2. Grozījums, kura mērķis ir paplašināt noteikto ģeogrāfisko apgabalu

Specifikācijas III nodaļa, kas attiecas uz noteikto ražošanas apgabalu, ir grozīta, lai paplašinātu ACVN ģeogrāfisko apgabalu, tajā iekļaujot arī Cetate pašvaldības teritoriju ar tās ciematiem Satu Nou un Petriș.

Cetate pašvaldības teritorija atrodas Kelimanu [Călimani] kalnu pakājē pie Transilvānijas plato un robežojas ar Kelimanu piekāji austrumos, Bistricas [Bistrița] kalniem ziemeļrietumos un Liveziles-Birgevas [Livezile-Bîrgău] ieplaku ziemeļaustrumos.

Cetate pašvaldības teritorija ar tās ciematiem ģeogrāfiski atrodas blakus noteiktajam apgabalam, aptuveni 10 km attālumā no Budacau de Jos pašvaldības teritorijas, kas ir iekļauta ACVN “Lechinţa” noteiktajā ģeogrāfiskajā apgabalā, un tur valdošie augsnes un klimata apstākļi ir līdzīgi kā pārējā ACVN noteiktajā apgabalā.

Ir grozīta specifikācijas III nodaļa un vienotā dokumenta 6. punkts.

3. Norāde par jaunu ražotā nedzirkstošā vīna veidu — salmu vīnu

Specifikācijā ir iekļauta iespēja ražot jaunu nedzirkstošā vīna veidu — salmu vīnu — no “Muscat Ottonel” šķirnes vīnogām. Salmu vīna ražošanā izmanto īpašas apstrādes metodes: vīnogas līdz to spiešanai ne ilgāk kā sešus mēnešus atstāj uz salmu klājuma; šajā laikā tās piedzīvo divus procesus — vispirms izžūst, bet pēc tam no septembra līdz novembrim dabiski sasalst un izžūst vēl un no decembra līdz februārim dabiski sasalst.

Kad vīnogu cukuru saturs ir palielinājies līdz vismaz 400 g/l, tās izspiež manuālajā presē, tad fermentē ozolkoka mucās, izmantojot īpašus raugu veidus, visbeidzot, pabeidz vīna gatavošanu un to uzglabā zemā temperatūrā nerūsējošā tērauda tvertnēs. Šajā vīna veidā tiek izmantots viss potenciāls, kas piemīt šķirnei “Muscat Ottonel” šajā ACVN apgabalā.

Ir grozīta specifikācijas XI nodaļa un vienotā dokumenta 4. punkts.

VIENOTAIS DOKUMENTS

1. Nosaukums

Lechinţa

2. Ģeogrāfiskās izcelsmes norādes veids

ACVN — aizsargāts cilmes vietas nosaukums

3. Vīnkopības produktu kategorijas

1. Vīns

4. Vīnu apraksts

1. Baltvīni

ĪSS APRAKSTS

Baltvīni ir augļaini, svaigi un ar vīnogām raksturīgām notīm. Klimata dēļ tiem piemīt lielāks skābums, kas piešķir svaigumu un dzīvīgumu.

Smarža atgādina augus, rožu ziedlapiņas un akāciju ziedus, garša dažkārt nedaudz pikanta, tie ir tumīgi, pilnmiesīgi un ar paaugstinātu spirta saturu. Tā kā vīns tiek raudzēts zemā temperatūrā, tas var iegūt sekundāru fermentācijas aromātu, bet nogatavināšanas un izturēšanas laikā var attīstīties specifiska medus un medus kāru smarža.

Krāsa ir zaļgana līdz salmu dzeltena, zaļgandzeltena ar zeltainām nokrāsām; vīnam ir augsts ekstrakta un glicerīna saturs, kā arī samtaina un tumīga garša. Jauns vīns pēc smaržas dažkārt atgādina svaigi pļautu zāli. Pēc garšas tie ir ar rūgtensaldām un pikantām notīm, jūtama viegla citrusu smarža, bet nogatavināšana koka mucās un izturēšana pudelēs vīnam piešķir patīkamu samtainumu.

Vispārīgās analītiskās īpašības Maksimālais kopējais spirta saturs (tilp. %) 15,00 Minimālais faktiskais spirta saturs (tilp. %) 11,00 Minimālais kopējais skābums 4,5 grami uz litru (izteikts ar vīnskābi) Maksimālais gaistošais skābums (miliekvivalentos uz litru) 18 Maksimālais kopējais sēra dioksīda saturs (miligramos uz litru) 200

2. Sarkanvīni

ĪSS APRAKSTS

Sarkano vīnogu notis, tumši sarkana krāsa, jaunam vīnam — pat violeta, par diviem gadiem vecākiem vīniem — tumši rubīnsarkana līdz ķieģeļsarkana, pēc izturēšanas — rubīnsarkana ar terakotas notīm, granātsarkana.

Smaržu buķete — zaļā paprika, mellenes, saldie ķirši, izteikta savvaļas ziedaugu, zāles, akāciju un liepziedu smarža, smarža kā vīnogu ķekariem pirmajā attīstības fāzē; zaļie augi, sparģeļi, zaļās olīvas, pikantums (ingvers, zaļie čili pipari); izturēšanas laikā attīstās kazeņu, gatavu plūmju, skābo ķiršu un kafijas notis; atkarībā no vīna vecuma spēcīgā tanīnu garša piešķir tabakas notis.

Garša ir samtaina, harmoniska, līdzsvarota, bagātīga, ar maigiem tanīniem, vieglu, bet skaidru augļainu žāvētu plūmju (nekūpinātu), kazeņu garšu, vieglām vaniļas vai kanēļa notīm, kas attīstās izturēšanas laikā, vieglu upeņu smaržu.

Intensīva pēcgarša, kas nedaudz atgādina ievārījumu. Meža ogu, svaigu aveņu, rūgto ķiršu, skābo ķiršu buķete, svaiga, samtaina garša; nogatavināšana un izturēšana piešķir patīkami ilgu pēcgaršu.

Vispārīgās analītiskās īpašības Maksimālais kopējais spirta saturs (tilp. %) 15,00 Minimālais faktiskais spirta saturs (tilp. %) 11,00 Minimālais kopējais skābums 4,5 grami uz litru (izteikts ar vīnskābi) Maksimālais gaistošais skābums (miliekvivalentos uz litru) 20 Maksimālais kopējais sēra dioksīda saturs (miligramos uz litru) 150

3. Salmu vīns

ĪSS APRAKSTS

Salmu dzeltenā, zaļgandzeltenā līdz zeltaini dzeltenā krāsā, ar “Muscat” vīniem raksturīgo buķeti (eksotiskie augļi, citrusi, vīteņaugu ziedu notis, svaigi pļauts siens, jasmīni, akācijas), patīkami sabalansētu un samtainu garšu. Pēc garšas vīni ir svaigi, augļaini (bumbieri, aprikozes, gatavi dzeltenie augļi) un samtaini; izturēšanas laikā dažu šķirņu vīnos attīstās kompleksa buķete ar labu skābuma līdzsvaru.

Vispārīgās analītiskās īpašības Maksimālais kopējais spirta saturs (tilp. %) 15,00 Minimālais faktiskais spirta saturs (tilp. %) 11,00 Minimālais kopējais skābums 4,5 grami uz litru (izteikts ar vīnskābi) Maksimālais gaistošais skābums (miliekvivalentos uz litru) 18 Maksimālais kopējais sēra dioksīda saturs (miligramos uz litru) 200

5. Vīndarības metodes

5.1. Īpašās vīndarības metodes

1. Vīndarības metodes

Audzēšanas metode:

— stādījumu blīvums: vismaz 3 500 vīnkoku uz hektāru,

— priekšlaicīga ražas novākšana: vīnogu ķekaru skaita samazināšana augļu nobriešanas perioda sākumā, ja potenciālā raža pārsniedz maksimālo daudzumu, kas atļauts ar kontrolēto cilmes vietas nosaukumu “Lechinţa” apzīmēto vīnu specifikācijā.

5.2. Maksimālais ražas iznākums

1. Vīnogas novāktas, kad tās ir pilnīgi gatavas (CMD), šķirnes “Pinot gris”, “Sauvignon”, “Neuburger”, “Fetească regală”, “Traminer roz” 12 000 kilogramu vīnogu no hektāra

2. Ar tradicionālo apzīmējumu DOC-CMD apzīmētie vīni, šķirnes “Cabernet Sauvignon”, “Fetească neagră”, “Merlot”, “Pinot noir” 12 000 kilogramu vīnogu no hektāra

3. Vīnogas novāktas, kad tās ir pilnīgi gatavas (CMD), šķirnes “Riesling Italian”, “Fetească albă”, “Chardonnay” 10 000 kilogramu vīnogu no hektāra

4. Vīnogas novāktas, kad tās ir pilnīgi gatavas (CMD), šķirne “Muscat Ottonel” 8 000 kilogramu vīnogu no hektāra

5. Vīnogas novāktas, kad tās ir pilnīgi gatavas (CMD), šķirnes “Pinot gris”, “Sauvignon”, “Neuburger”, “Fetească regală”, “Traminer roz” 80 hektolitru no hektāra

6. Vīnogas novāktas, kad tās ir pilnīgi gatavas (CMD), šķirnes “Cabernet Sauvignon”, “Fetească neagră”, “Merlot”, “Pinot noir” 78 hektolitri no hektāra

7. Vīnogas novāktas, kad tās ir pilnīgi gatavas (CMD), šķirnes “Riesling Italian”, “Fetească albă”, “Chardonnay” 66 hektolitri no hektāra

8. Vīnogas novāktas, kad tās ir pilnīgi gatavas (CMD), šķirne “Muscat Ottonel” 53 hektolitri no hektāra

9. Salmu vīns (“Muscat Ottonel”) 5 000 kilogramu vīnogu no hektāra

10. Salmu vīns (“Muscat Ottonel”) 12,50 hektolitri no hektāra

6. Noteiktais ģeogrāfiskais apgabals

Bistricas-Neseudas [Bistrița-Năsăud] žudecs:

— pašvaldības Lechinţa teritorija: ciemati Lechinţa, Sângeorzu Nou, Vermeş, Ţigău un Sâniacob,

— pašvaldības Galaţii Bistriţei teritorija: ciemati Galaţii Bistriţei, Herina un Tonciu,

— pašvaldības Matei teritorija: ciemati Matei, Corvineşti, Enciu un Bidiu,

— pašvaldības Braniştea teritorija: ciemats Braniştea,

— pašvaldības Petru Rareş teritorija: ciemati Petru Rareş un Reteag,

— pašvaldības Uriu teritorija: ciemats Uriu,

— pašvaldības Şieu-Odorhei teritorija: ciemati Şieu-Odorhei un Bretea,

— ciemati Teaca, Viile Tecii, Archiud, Ocniţa un Pinticu,

— ciemats Urmeniş,

— ciemats Milaș,

— ciemati Șieu, Ardan, Posmuș un Șoimuș,

— pašvaldības Bistrița teritorija, kas ietver apdzīvotās vietas Ghinda un Viișoara,

— ciemati Dumitra un Cepari,

— ciemati Budacu de Jos, Buduș un Jelna,

— ciemats Livezile,

— pašvaldības Cetate teritorija: ciemati Satu Nou un Petriș.

— Murešas [Mureș] žudecs:

— ciemati Batoș, Dedrad, Goreni un Uila,

— ciemati Band, Mădăraș, Mărășești, Drăculea Bandului, Fânațe, Negrenii de Câmpie un Fânațele Mădărașului,

— ciemati Ceuașu de Câmpie un Culpiu.

7. Vīna vīnogu šķirnes

“Cabernet Sauvignon N” — “Petit Vidure”, “Bourdeos tinto”

“Chardonnay B” — “Gentil blanc”, “Pinot blanc Chardonnay”

“Fetească albă B” — “Păsărească albă”, “Poama fetei”, “Mädchentraube”, “Leanyka”, “Leanka”

“Fetească neagră N” — “Schwarze Mädchentraube”, “Poama fetei neagră”, “Păsărească neagră”, “Coada rândunicii”

“Fetească regală B” — “Königliche Mädchentraube”, “Königsast”, “Kiralyleanka”, “Dănășană”, “Galbenă de Ardeal”

“Merlot N” — “Bigney rouge”

“Muscat Ottonel B” — “Muscat Ottonel blanc”

“Neuburger B” — “Neuburg”

“Pinot Gris G” — “Affumé”, “Grauer Burgunder”, “Grauburgunder”, “Grauer Mönch”, “Pinot cendré”, “Pinot Grigio”, “Ruländer”

“Pinot Noir N” — “Blauer Spätburgunder”, “Burgund mic”, “Burgunder roter”, “Klävner Morillon Noir”

“Riesling Italian B” — “Olasz Riesling”, “Olaszriesling”, “Welschriesling”

“Sauvignon B” — “Sauvignon verde”

“Traminer Rose Rs” — “Rosetraminer”, “Savagnin Rose”, “Gewürztraminer”

8. Saiknes apraksts

8.1. Sīkāka informācija par apgabalu

Visu teritoriju sedz kalni, kas ietver Subkarpatu kalnus (Bistricas un Murešas kalni) austrumos un Transilvānijas plato austrumu augstkalnus (Žimboru [Jimboru], Lekincas [Lechinţa], Komlodu [Comlod] un Madarašas [Mădăraș] kalni) rietumos. Kalnu virsotnes lielākoties ir 300–500 m augstumā virs jūras līmeņa, un tiem ir vidēji stāvas vai stāvas nogāzes (5°–25°), un vīndārzi ir izretināti plašā teritorijā. Reģistrētais vidējais nokrišņu daudzums ir 650–700 mm gadā ielejās (715 mm Bekljanā [Beclean], 680 mm Bistricā, 655 mm Reginā [Reghin], 647 mm Kiokišā [Chiochiș], 640 mm Lekcejā [Lechței] un 635 mm Tjakā [Teaca]) un aptuveni 800 mm kalnu galotnēs, nokrišņu maksimums ir maijā līdz augustā, bet minimums — ziemā, kad snieg vidēji 30–40 dienu.

8.2. Saikne ar noteikto apgabalu

Vīndārzi parasti ir izvietoti dienvidu, dienvidaustrumu vai dienvidrietumu nogāzēs un ielejās starp kalniem, kur ir silts un gaišs.

Tā kā ražas novākšanas laikā temperatūra ir zema (5–10 oC), palēninās oksidācijas un fermentācijas procesi, un tas palīdz vīnogām palikt labā stāvoklī un saglabāt šķirnēm raksturīgās smaržas. Misas lielajam skābumam ir liela nozīme misas dzidrināšanas darbībās, un tas vēlāk palīdz paātrināt fermentācijas procesu.

Vasaras beigās sāk parādīties miglainas dienas, kas turpinās gandrīz trešo daļu rudens (septembrī un oktobrī), un rezultātā vīnogas nobriest lēni un saglabājas smaržas un pastāvīgi augsts skābuma līmenis, kas labvēlīgi ietekmē iegūto vīnu kvalitāti. Turklāt vīnogu nobriešanas periodā vidējā temperatūra dienā ir aptuveni 23 oC, bet naktī — apmēram 12 oC. Šo abu faktoru ietekmē vienmērīgi palielinās cukuru saturs, savukārt skābums samazinās un tad saglabājas nemainīgs vai gandrīz nemainīgs. Pateicoties šai videi, kurā samazinās vīnogu oksidācija, pakāpeniski palielinās brīvo un saistīto aromātisko sastāvdaļu kvalitāte, un nogatavošanās perioda beigās to saturs vīnogās ir augsts.

8.3. Informācija par produktu

Baltvīni ir augļaini, svaigi un ar vīnogām raksturīgām notīm. Klimata dēļ tiem piemīt lielāks skābums, kas piešķir svaigumu un dzīvīgumu. Tie ir zaļganā līdz salmu dzeltenā krāsā, zaļgandzelteni ar zeltainām nokrāsām, ar augstu ekstrakta un glicerīna saturu un tumīgu garšu.

Tiem ir patīkama augu smarža, kas atgādina rožu ziedlapiņas, akāciju ziedus, avenes, rūgtos ķiršus, garša dažkārt ir nedaudz pikanta. Pateicoties paaugstinātam spirta saturam, tie ir līdzsvaroti, savukārt glicerīns var tos padarīt tumīgus un pilnmiesīgus. Tā kā vīni tiek raudzēti zemā temperatūrā, tie var iegūt sekundāru fermentācijas aromātu, bet nogatavināšanas un izturēšanas laikā var attīstīties specifiska medus smarža (jauns vīns pēc smaržas dažkārt atgādina svaigi pļautu sienu).

Pēc garšas tie ir vairāk rūgtensaldi, nedaudz pikanti vai ar vieglām citrusu notīm, savukārt nogatavināšana koka mucās un izturēšana pudelēs tiem piešķir patīkamu samtainumu.

Sarkanvīniem ir vīnogu notis, pēc vismaz 18 mēnešu glabāšanas — intensīva garša, tie ir tumši sarkanā krāsā ar violetām nokrāsām, kad tie ir jauni, tumši rubīnsarkanā krāsā pēc vairāk nekā divu gadu izturēšanas, dažkārt ķieģeļsarkanā vai rubīnsarkanā krāsā, mirdzoši, ar terakotas toņiem — pēc izturēšanas.

Augļainā smarža atgādina mellenes, saldos ķiršus, vīnogu ķekarus, izteikti jūtama savvaļas ziedaugu smarža. Izturēšanas laikā bieži attīstās kazeņu, gatavu plūmju, skābo ķiršu un kafijas smarža; jo vīns ilgāk izturēts, jo maigāks kļūst spēcīgais tanīnu aromāts un parādās tabakas, vaniļas, kokosriekstu, lakricas, zaļās paprikas, zaļo olīvu, grauzdējuma un ingvera notis.

Viegla, bet skaidra žāvētu plūmju (nekūpinātu) un kazeņu smarža; atkarībā no izturēšanas ilguma parādās vaniļas un kanēļa notis ar vieglu upeņu smaržu. Vīni ir ļoti savelkoši un pilnmiesīgi, ar augu garšu un smaržu. Daži vīni izturēti var nedaudz zaudēt tumīgumu, toties iegūt līdzsvarotu buķeti.

9. Būtiski papildu nosacījumi (iepakojums, marķējums, citas prasības)

Tirdzniecības nosacījumi (marķējums)

Tiesiskais regulējums:

valsts tiesību aktos.

Papildu nosacījuma veids:

papildu noteikumi attiecībā uz marķējumu.

Nosacījuma apraksts

Papildu noteikumu nav.

Kā ražotāji to vēlējušies un lai noteikti vietvārdi vairāk asociētos ar vīna darīšanas tradīcijām, aizsargāto cilmes vietas nosaukumu “Lechinţa” var papildināt ar vienu no šiem atsevišķu vīndārzu nosaukumiem: “VERMEȘ”, “SÂNIACOB”, “SÂNGEORZU NOU”, “TEACA”, “URMENIȘ”, “DUMITRA”, “VIIȘOARA (STEINIGER)”, “BATOȘ”, “CULPIU”.

Saite uz produkta specifikāciju

https://www.onvpv.ro/sites/default/files/caiet_sarcini_doc_lechinta_modif_cf_cererii_2_de_modif_din_28.06.2018_no_track_changes_0.pdf

(1) OV L 9, 11.1.2019., 2. lpp.